Μήπως πρέπει να ξανασκεφτούμε τη χρήση των λιπασμάτων;

Η αλόγιστη χρήση λιπασμάτων προκαλεί περιβαλλοντικά προβλήματα. Τα λιπάσματα είναι κυρίως άλατα που περιέχουν άζωτο και φωσφόρο. Ως άλατα είναι διαλυτά στο νερό της βροχής και έτσι μπορούν να εισέλθουν στα υπόγεια νερά, στις λίμνες, τα ποτάμια και τη θάλασσα. Ένα από τα σημαντικότερα προβλήματα που δημιουργούν είναι η υπερανάπτυξη των υδρόβιων φυτών και του φυτοπλαγκτού, στα οποία παρέχουν άφθονα θρεπτικά συστατικά. Το φαινόμενο καλείται "ευτροφισμός". Η συσσώρευση μεγάλων πληθυσμών αυτών των οργανισμών καταναλώνει μεγάλες ποσότητες οξυγόνου, το οποίο στερεί από τα ψάρια, με αποτέλεσμα ο πληθυσμός τους να μειώνεται. Η μορφή αυτή της ρύπανσης είναι ένα παράδειγμα ανατροπής της ισορροπίας ενός οικοσυστήματος μιας λίμνη ή μιας θάλασσας. Στη Μεσόγειο θάλασσα υπάρχουν συχνά κρούσματα υπερβολικής ανάπτυξης του φυτοπλαγκτού που δημιουργεί προβλήματα στην αλιεία και τους λουόμενους.